钦定古今图书集成/明伦汇编/家范典/第084卷 > 《祭亡妻博陵郡君文》独孤及
## 钦定古今图书集成/明伦汇编/家范典/第084卷 > 《祭亡妻博陵郡君文》独孤及

“大历八年二月十五日，检校司封郎中兼舒州刺史独孤及，谨以清酌菜果之奠，敬祭于故博陵郡君之
灵。”呜呼！及顾惟鄙薄，谬忝合好，采蘩助祭，岁时未几，
执手偕老，昊天遽夺。齐体苦晚，遗迹太早。犹未知寿
域有涯，短长已臻其极耶？将薄佑速亹，宜为淑明所
弃耶？屋壁挂存，琴瑟响绝，修法勤义，今将畴依？日月
有时，龟筮何协？将陟故路，祔于先茔。及为印绶所拘，
不获亲自封树。岂虞此别，死生间之。往岁方舟偕来，
今也单輤独归。郊岐不恸，心骨可绝。顷者万事，无非
去尘。变化茫茫，往矣，何道？今日卮酒，将抒永别。尚飨。